CELEX: 32018R0211
Language: lt
Date: 2017-11-21 00:00:00
Title: 2017 m. lapkričio 21 d. Komisijos deleguotasis reglamentas (ES) 2018/211, kuriuo nustatomas Baltijos jūrai skirtas atlantinių lašišų išmetimo į jūrą mažinimo planas

14.2.2018   
            
            
               LT
            
            
               Europos Sąjungos oficialusis leidinys
            
            
               L 41/1
            
         KOMISIJOS DELEGUOTASIS REGLAMENTAS (ES) 2018/211
   2017 m. lapkričio 21 d.
   kuriuo nustatomas Baltijos jūrai skirtas atlantinių lašišų išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui sustabdyti ES žvejybos laimikio išmetimą į jūrą nustatant įpareigojimą iškrauti rūšių, kurioms taikomi laimikio limitai, žuvų laimikį;
            
         
               (2)
            
            
               įpareigojimas iškrauti laimikį pagal Reglamento (ES) Nr. 1380/2013 15 straipsnio 1 dalies a punktą atlantinių lašišų žvejybai taikomas nuo 2015 m. sausio 1 d.;
            
         
               (3)
            
            
               Reglamento (ES) Nr. 1380/2013 15 straipsnio 6 dalimi Komisija įgaliojama tais atvejais, kai pagal to reglamento 9 straipsnį parengto daugiamečio plano nėra, priimti trejų metų trukmės išmetimo į jūrą mažinimo planą su išsamiais įpareigojimo iškrauti laimikį įgyvendinimo nurodymais, kurio galiojimas gali būti pratęstas dar trejiems metams. Toks išmetimo į jūrą mažinimo planas priimamas remiantis bendromis rekomendacijomis, kurias rengia valstybės narės, pasikonsultavusios su atitinkamomis patariamosiomis tarybomis;
            
         
               (4)
            
            
               Komisijos deleguotuoju reglamentu (ES) Nr. 1396/2014 (2) nustatytas atlantinių lašišų, atlantinių silkių, atlantinių šprotų ir atlantinių menkių žvejybai Baltijos jūroje skirtas išmetimo į jūrą mažinimo planas. Į tą planą, be kita ko, įtraukta įpareigojimo iškrauti laimikį išimtis, taikoma atlantinėms menkėms ir atlantinėms lašišoms dėl įrodyto aukšto jų išgyvenamumo koeficiento, kaip numatyta Reglamento (ES) Nr. 1380/2013 15 straipsnio 4 dalies b punkte. Deleguotasis reglamentas (ES) Nr. 1396/2014 baigia galioti 2017 m. gruodžio 31 d.;
            
         
               (5)
            
            
               Europos Parlamento ir Tarybos reglamentu (ES) 2016/1139 (3) nustatomas daugiametis tam tikros Baltijos jūroje vykdomos atlantinių menkių, atlantinių silkių ir atlantinių šprotų žvejybos valdymo planas. Tas planas neapima atlantinių lašišų išteklių ir jų žvejybos Baltijos jūroje;
            
         
               (6)
            
            
               atlantinių lašišų ištekliams ir jų žvejybai Baltijos jūroje taikomo daugiamečio plano nėra, todėl išsamūs įpareigojimo iškrauti laimikį įgyvendinimo nurodymai, kurie turės būti taikomi baigus galioti Deleguotajam reglamentui (ES) Nr. 1396/2014, turi būti priimti parengiant naują išmetimo į jūrą mažinimo planą, grindžiamą valstybių narių pateikta bendra rekomendacija;
            
         
               (7)
            
            
               tiesioginių žvejybos Baltijos jūroje valdymo interesų turi Danija, Vokietija, Estija, Latvija, Lietuva, Lenkija, Suomija ir Švedija. Pasikonsultavusios su Baltijos jūros patariamąja taryba, minėtos valstybės narės 2017 m. gegužės 31 d. pateikė Komisijai bendrą rekomendaciją (4). Iš atitinkamų mokslo įstaigų gauta mokslinės informacijos;
            
         
               (8)
            
            
               bendroje rekomendacijoje siūloma Deleguotajame reglamente (ES) Nr. 1396/2014 numatytą įpareigojimo iškrauti laimikį išimtį, taikomą atlantinių lašišų laimikiui, sužvejotam tinklinėmis gaudyklėmis, krabų bei omarų gaudyklėmis ir (arba) dugninėmis gaudyklėmis, venteriais ir užtveriamaisiais tinklais, taikyti ir po 2017 m. gruodžio 31 d.;
            
         
               (9)
            
            
               bendra rekomendacija yra grindžiama didelį išgyvenamumą patvirtinančiais moksliniais įrodymais, kuriuos pateikė Baltijos jūros žuvininkystės forumas (BALTFISH) ir peržiūrėjo Žuvininkystės mokslo, technikos ir ekonomikos komitetas (ŽMTEK). ŽMTEK padarė išvadą, kad, atsižvelgiant į tai, jog žvejojant tokiais žvejybos įrankiais žuvys patenka į statinę tinklo konstrukciją, o ne, pavyzdžiui, įsipainioja arba yra pagaunamos kabliuku, galima pagrįstai daryti prielaidą, kad mirtingumas žvejojant tokiais įrankiais bus nedidelis;
            
         
               (10)
            
            
               bendroje rekomendacijoje siūlomos priemonės atitinka Reglamento (ES) Nr. 1380/2013 15 straipsnio 6 dalį, todėl vadovaujantis to reglamento 18 straipsnio 3 dalimi jas reikėtų įtraukti į šį reglamentą;
            
         
               (11)
            
            
               Deleguotasis reglamentas (ES) Nr. 1396/2014 baigia galioti 2017 m. gruodžio 31 d., todėl šis reglamentas turėtų būti taikomas nuo 2018 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Dalykas ir taikymo sritis
   Šiame reglamente pateikiami išsamūs įpareigojimo iškrauti laimikį įgyvendinimo nurodymai, taikomi lašišų laimikiui, sužvejotam vykdant atlantinių lašišų, atlantinių silkių, atlantinių šprotų ir atlantinių menkių žvejybą Baltijos jūroje.
   2 straipsnis
   Apibrėžtys
   Šiame reglamente vartojamų terminų apibrėžtys:
   
      Baltijos jūra– ICES IIIb, IIIc ir IIId kvadratai, apibrėžti Europos Parlamento ir Tarybos reglamento (EB) Nr. 218/2009 (5) III priede.
   3 straipsnis
   Su išgyvenamumu susijusi išimtis
   1.   Nukrypstant nuo Reglamento (ES) Nr. 1380/2013 15 straipsnio 1 dalies įpareigojimas iškrauti laimikį neapima atlantinių lašišų laimikio, sužvejoto tinklinėmis gaudyklėmis, krabų bei omarų gaudyklėmis ir (arba) dugninėmis gaudyklėmis, venteriais ir užtveriamaisiais tinklais.
   2.   1 dalyje nurodytais žvejybos įrankiais be kvotos sužvejotos atlantinės lašišos, nesiekiančios mažiausio išteklių išsaugojimą užtikrinančio orientacinio dydžio, paleidžiamos atgal į jūrą.
   4 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d. iki 2020 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. lapkričio 21 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 1 28, p. 22.
   
   
      (2)  2014 m. spalio 20 d. Komisijos deleguotasis reglamentas (ES) Nr. 1396/2014, kuriuo nustatomas Baltijos jūrai skirtas žuvų išmetimo į jūrą mažinimo planas (OL L 370, 2014 12 30, p. 40).
   
      (3)  2016 m. liepos 6 d. Europos Parlamento ir Tarybos reglamentas (ES) 2016/1139, kuriuo nustatomas daugiametis Baltijos jūros menkių, silkių ir šprotų išteklių valdymo ir tų išteklių žvejybos planas ir iš dalies keičiamas Tarybos reglamentas (EB) Nr. 2187/2005 bei panaikinamas Tarybos reglamentas (EB) Nr. 1098/2007 (OL L 191, 2016 7 15, p. 1).
   
      (4)  2014 m. gegužės 27 d. ir 2017 m. gegužės 31 d. perduota „BALTFISH aukšto lygio darbo grupės bendra rekomendacija dėl Baltijos jūrai skirto žuvų išmetimo į jūrą mažinimo plano metmenų“.
   
      (5)  2009 m. kovo 11 d. Europos Parlamento ir Tarybos reglamentas (EB) Nr. 218/2009 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (OL L 87, 2009 3 31, p. 70).